პინკ ფლოიდის გამოუცემელი სიმღერების სია

ბრიტანული პროგრესული როკ ჯგუფი პინკ ფლოიდი ცნობილია იმით, რომ ჩაწერილი აქვს არაერთი კომპოზიცია, რომელიც ოფიციალური სახით არასოდეს გამოცემულა. მოცემულ სიაში წარმოდგენილია მხოლოდ ისეთი კომპოზიციები, რომელთა არსებობა ოფიციალურად არის დადასტურებილი. ჩანაწერთა დიდი ნაწილი წარმოდგენილია სხვადასხვა ბუტლეგზე.

## სიდ ბარეტის პერიოდის გამოუცემელი მასალა
### I Get Stoned (Stoned Alone)
I Get Stoned არის სიდ ბარეტის სიმღერა, ჩაწერილი 1966 წლის შემოდგომაზე. სავარაუდოდ, პირველი სტრიქონებია „Living Alone/I Get Stoned“. სიმღერის ძირითადი ფირები დაკარგულია, თუმცა „Living Alone“-ის სათაურით 2 სიმღერიანი დემო ფირი ჩაიწერა სიდის ალბომის *Barrett* მომზადების პერიოდში, 1970 წელს. ცნობილია, რომ ეს 2 სიმღერიანი დემო კვლავ ინახება EMI-ს არქივში.

### Pink Theme
„Pink Theme“ არის ჯგუფის კომპოზიცია, რომელიც სრულდებოდა 1966 წელს. ვარაუდობენ, რომ იგი ინსტრუმენტული ნომერი იყო. ჯგუფმა ის ჩაწერა ლონდონში, ყველა წმინდანის სახელობის საეკლესიო დარბაზში, 1966 წლის 14 ოქტომბერს. თუმცა, ეს ან სხვა ჩანაწერი არსად მოიპოვება.

### Flapdoodle Dealing
„Flapdoodle Dealing“ არის ჯგუფის კომპოზიცია, რომელიც სრულდებოდა 1966 წელს. ვარაუდობენ, რომ იგი ინსტრუმენტული ნომერი იყო, რომლის სათაური როჯერ უოტერსს ეკუთვნოდა. ჯგუფმა ის ჩაწერა ლონდონში, ყველა წმინდანის სახელობის საეკლესიო დარბაზში, 1966 წლის 14 ოქტომბერს. ეს ან სხვა ჩანაწერი არსად მოიპოვება.

### Let's Roll Another One
„Let's Roll Another One“ არის სიდ ბარეტის სიმღერა, რომელიც მოგვიანებით გამოვიდა, როგორც „Candy And A Currant Bun“. მასში ჟღერს ორიგინალური ტექსტი, რომელიც ჰალუცინოგენების თემის ჭარბი ციტირების გამო შეცვლილი იქნა.

### She Was A Millionaire
„She Was A Millionaire“ სიდ ბარეტის სიმღერაა, რომელიც ჩაიწერრა ები-როუდის სტუდიებში, 1967 წლის აპრილში და დაგეგმილი იყო „See Emily Play“-ს შემდეგ სინგლის სახით გამოსაცემად. ცნობილია, რომ პირველი სტრიქონები იყო „She Was A Millionaire/She Had Some Time To Spare“. ინსტრუმენტული ნაწილი ჩაწერილი იქნა პინკ ფლოიდის მიერ, მაგრამ ძირითადი ფირები სავარაუდოდ წაიშალა. მიუხედავად ამისა, სიმღერის ელემენტები მოხვდა ბარეტის სოლო კომპოზიციაში „Opel“, რომელიც 1969 წელს ჩაიწერა. სიდის მიერ ალბომზე *Barrett* 1970 წელს მუშაობისას ჩაიწერა პირობითი ინსტრუმენტული ვერსიაც (მიკროფონისგან მოშორებით წაღიღინებული ტექსტით). საბოლოოდ, სიმღერა დაუსრულებელი დარჩა, თუმცა 1970 წლის ინსტრუმენტული ვერსია ინახება EMI-ს არქივში.

### Reaction in G
„Reaction in G“, რომელსაც ხოლმე შეცდომით უწოდებენ „Stoned Alone“, არის პინკ ფლოიდის იშვიათი ინსტრუმენტული კომპოზიცია. მისი ნაწყვეტების მოსმენა შესაძლებელია პინკ ფლოიდის ბუტლეგებზე. თავად კომპოზიცია არის ჯგუფის ცინიკური პასუხი მოყვარულებისა და პრომოუტერების თხოვნაზე, კონცერტებზე დაეკრათ ცნობილი სიმღერები „Arnold Layne“ და „See Emily Play“ (რასაც ჯგუფი პრინციპულად ეწინააღმდეგებოდა). როგორც წესი, კონცერტებზე „Reaction in G“ წარმოდგენილი იყო თავისუფალი მუსიკალური იმპროვიზაციის სახით.

საკონცერტო ვერსია თავდაპირველად ვრცელდებოდა ბუტლეგებზე. საბოლოოდ გამოიცა ბოქს-სეტის *The Early Years 1965–1972* შემადგენლობაში.

### Experiment
ინსტრუმენტული ვერსია, ჩაწერილი სტუდიაში Sound Techniques 1967 წლის 4 სექტემბერს. ჩანაწერის პირველი 90 წამი შეტანილია სხვადასხვა ბუტლეგში. ნომერს შეცდომით ეწოდება „Sunshine“ – უკანასკნელი მოგვიანებით იქცა „Matilda Mother“-ის სახელწოდებად.

### One in a Million
„One in a Million“ (აგრეთვე ცნობილი როგორც „Rush in a Million“, „Once in a Million“, „Rust in a Million“ და „Brush Your Window“) არის ჯგუფის სიმღერა, რომელიც 1967 წელს სრულდებოდა. ცნობილია რომ ჩაიწერა კოპენჰაგენში, 1967 წლის 13 სექტემბერს გამართულ კონცერტზე. სახელწოდების სხვადასხვა ვერსია გამომდინარეობს იქიდან, რომ ჩანაწერზე ბუნდოვნად ისმის თუ როგორ აცხადებს მას როჯერ უოტერსი (რომელიც სიმღერას თავად ასრულებდა).

### Intremental
„Intremental“ — ჯგუფის ერთ-ერთი სიმღერის თანმხლები ინსტრუმენტული კომპოზიცია, რომელიც ჩაიწერა 1967 წელს, სტუდიაში De Lane Lea. ვარაუდობენ, რომ ეს არის კომპოზიციის In The Beechwoods გაგრძელება.

### Early Morning Henry
„Early Morning Henry“ არის დემო ვერსია, რომელიც იწერებოდა იგივე პერიოდში, რაც „Set The Controls For The Heart Of The Sun“ - როგორც მითითებულია დევიდ პარკერის წიგნში „Random Precision“, სადაც განიხილება სიდ ბარეტის ჩანაწერები. ავტორმა, თავისივე აღიარებით, სცადა ნიკ მეისონთან დაკავშირება, რათა დაედგინა, თუ რა იყო ეს სიმღერა, თუმცა მეისონს მასზე არაფერი ახსოვდა. ითვლება, რომ სიმღერის ძირითადი ფირი დაკარგულია.

### Green Onions
„Green Onions“-ის, Booker T. & the M.G.'s-ის სიმღერის ვერსია. შესრულდა BBC1-ის გადაცემაში ''Tomorrow's World*, 1967 წლის 12 დეკემბერს.

### Have You Got It Yet?
„Have You Got It Yet?“ — სიდ ბარეტის მიერ დაწერილი, დაუსრულებელი სიმღერა. იქმნებოდა იმ პერიოდში, როდესაც პინკ ფლოიდი ხუთკაციანი შემადგენლობით არსებობდა (დევიდ გილმორის ჩათვლით). ამ პერიოდში ბარეტს, რომლის  გონებრივი მდგომარეობა და გართულებული ხასიათი ჯგუფს პრობლემებს უქმნიდნენ, ურჩიეს შინ დარჩენა და სიმღერების წერა. დაგეგმილი იყო, რომ იგი ჯგუფისათვის სიმღერებს ისევე შექმნიდა, როგორც The Beach Boys-ის წევრი ბრაიან უილსონი, რომელიც ასევე შინაურ პირობებში მუშაობდა.

ბარეტის არაპროგნოზირებადი ქცევა და იუმორის იდიოსინკრეზული გრძნობა საბოლოო ჯამში აისახა Have You Got It Yet?-ში. როდესაც ჯგუფის სხვა წევრებმა სცადეს სიმღერის გაცნობა და შესრულება, სიდი ცვლიდა მელოდიასა და სტრუქტურას და სხვები ვერ მიჰყვებოდნენ მის ჩანაფიქრს. სავარაუდოდ, მისი ტექსტი სიდ ბარეტის შესახებ არის, მაგრამ უოტერსს ეს არ დაუდასტურებია. სიმღერა საბოლოოდ ჩაიწერა მერიან ფეიტფულის  მიერ, 1999 წლის ალბომისთვის *Vagabond Ways*. მისი პირველი სტრიქონების თანმხლები მელოდია და ტექსტი სიმღერის „Your Possible Pasts“ იდენტურია (ალბომიდან *The Final Cut'').

### Stefan's Tit
Stefan's Tit არის გამოუცემელი სიმღერა ალბომის *More* ჩაწერის სესიებიდან.

### Paris Bar
სხვა გამოუცემელი სიმღერა ალბომის *More* ჩაწერის სესიებიდან.

### Theme (Dramatic Version)
გამოუცემელი სიმღერა ალბომის *More* ჩაწერის სესიებიდან.

### Alan's Blues
„Alan's Blues“ არის ინსტრუმენტული ბლუზური კომპოზიცია, რომელიც პირველად ფილმისათვის „ზაბრისკი პოინტი“, 1969 წლის დეკემბერში ჩაიწერა. ეს ვერსია 1997 წელს, ფილმის საუნდტრეკის ვრცელ ვერსიასთან ერთად გამოიცა, სათაურით „Love Scene 6“. 1970 წელს იგი სრულდებოდა კონცერტებზე, საუნდტრეკის სხვადასხვა ინსტრუმენტულ კომპოზიციასთან, მაგრამ მოგვიანებით საკონცერტო პროგრამიდან ამოღებული იქნა. 1972 წელს იგი სრულდებოდა ბისზე. შესაძლოა, ჩაწერილი იქნა 1971 წელს. მოიპოვება საკონცერტო ბუტლეგურ ჩანაწერებზე, ხშირად - სათაურით „Pink Blues“.

### Rain in the Country
გამოუცემელი კომპოზიცია ფილმის „ზაბრისკი პოინტი“ საუნდტრეკის ჩაწერის პერიოდიდან. ჩაწერილია 1969 წელს და ეფუძნება დევიდ გილმორის სოლო კომპოზიციას „The Narrow Way“ (ალბომიდან *Ummagumma*). საუნდტრეკსა და ფილმში გამოყენებული არ იქნა, მაგრამ შეტანილია ბუტლეგურ ჩანაწერებში. განსხვავებული ვერსიას ოფიციალურად გამოვიდა საუნდტრეკის 2 დისკიან გამოცემაზე (1997).

### Oenone
ვრცელი ინსტრუმენტული კომპოზიცია, რომელიც დაგეგმილი იყო ფილმის „ზაბრისკი პოინტი“ ერთ-ერთ, უდაბნოში სქესობრივი აქტის ამსახველ სცენაში შესატანად. ჩაიწერა მისი სამი დუბლი - Love Scene No. 1, Love Scene No. 2 და Love Scene No. 3. ყოველი მათგანი ერთმანეთისგან განსხვავდება, მაგრამ სამივეში ჟღერს ორგანისა და გიტარის მოტივი. Oenone მომდინარეობს ბერძნული მითოლოგიის პერსონაჟის სახელიდან. სხვადასხვა ბუტლეგურ ჩანაწერზე ასევე მითითებულია სათაური Oneone.

### Just Another Twelve Bar
იმპროვიზაცია, ჩაწერილი *Atom Heart Mother*-ის 1970 წლის ტურნეს პერიოდში. ახლოს არის „Biding My Time“-ის ბლუზურ იმპროვიზაციასთან.

### Pink Blues
ხშირად უწოდებენ უბრალოდ „Blues“-ს. ეს არის ბლუზური იმპროვიზაცია, რომელიც ჟღერდა *Meddle*-ის პერიოდის კონცერტებზე, 1971 წელს. იხ. აგრეთვე „Alan's Blues“.

### Corrosion in the Pink Room
„Corrosion in the Pink Room“ არის კომპოზიცია, რომლის ავტორები არიან როჯერ უოტერსი, დევიდ გილმორი, რიჩარდ რაიტი და ნიკ მეისონი. ეს არის ინსტრუმენტული ნომერი, რომელიც 1970-იანი წლების დასაწყისში ჯგუფის კონცერტებზე სრულდებოდა. წარმოადგენს ავანგარდულ კოლაჟს, რომელშიც გაერთიანებულია რაიტის მიერ ფორტეპიანოზე შესრულებული მელოდია, როჯერ უოტერსის სკეტ ვოკალი (კომპოზიის „Several Species of Small Furry Animals Gathered Together in a Cave and Grooving with a Pict“ მსგავსად), „Funky Dung“-ის მსგავსი ფანკური იმპროვიზაცია და ვეშაპების მსგავსი ხმები, რომლებიც ასევე ჟღერს სიმღერებში „Embryo“ და „Echoes“. მიუხედავად იმისა, რომ კომპოზიცია ოფიციალურად არ გამოცემულა, არსებობს მისი ვიდეოჩანაწერი. როჯერ უოტერსი კომპოზიციის შესრულებისას ხშირად ახსენებდა ვინმე სტივენს – სავარაუდოდ, იგი გულისხმობდა ჯგუფის მენეჯერ სტივ ო’რურკს.

### The Merry Xmas Song
ნიკ მეისონის მიერ 1969 წელს ჩაწერილი სიმღერა. ეს BBC-ს რადიოსადგურისათვის იქნა ჩაწერილი. აღსანიშნავია, რომ ეს ერთ-ერთია ჯგუფის ოთხი სიმღერიდან, რომლებშიც ჟღერს ნიკის ვოკალი. სიმღერა მხოლოდ ბუტლეგურ ჩანაწერებზე მოიპოვება.

### Long Blues
ბლუზური იმპროვიზაცია, რომელიც შესრულდა 1970 წელს მონტრეში. უოტერსმა გამოაცხადა: „დრო აზროვნების გასაფართოვებლად აღარ არის, ამიტომ დავუკრავთ დამამშვიდებელ მუსიკას“. მიუხედავად იმისა, რომ ნომერი „Alan's Blues“-ის მსგავსია, აგრეთვე ჟღერს ელემენტები „Atom Heart Mother“-იდან და „Mudmen“-იდან. ჩანაწერი შეტანილია ბუტლეგში *Early Flights, Volume 1*.

### Bitter Love
ეს სიმღერა დაიწერა როჯერ უოტერსის მიერ. სიმღერა ეძღვნება უსიამოვნო გამოცდილებას, რომელიც ჯგუფმა შეიძინა ჟურნალში გამოქვეყნებული, სასმელის Gini რეკლამის შემდეგ. სპეციალურად ამ რეკლამისათვის პინკ ფლოიდის წევრებმა რამდენიმე პრომო-ფოტოსურათი გადაიღეს. ტექსტში საუბარი იყო სულის უდაბნოში გაყიდვაზე. ცნობილია მისი მეორე სათაურიც, „How Do You Feel?“.

გარდა ამისა, არსებობს ვარაუდი, რომ „Bitter Love“ იყო რეკლამისათვის ჩაწერილი სიმღერა, ხოლო „How Do You Feel?“ იყო სწორედ ის, რაც როჯერმა დაწერა წარუმატებელ სარეკლამო კამპანიასთან დაკავშირებით.

### Drift Away Blues
„Drift Away Blues“ არის პირობითი სათაური, რომლითაც ცნობილია ჯგუფის მიერ 1977 წლის 6 ივლისს, მონრეალში, ბისზე შესრულებული ბლუზური იმპროვიზაცია. კომპოზიციას წინ უსწრებდა დამქანცველი საკონცერტო ტურნე.

ჯგუფის 1977 წლის ტურნე In the Flesh იყო პირველი, რომელიც მოიცავდა დიდ სტადიონებს. 1977 წლის ივლისში, მონრეალში გამართული შოუს დროს მოყვარულთა მცირე ჯგუფი, რომელიც სცენის წინ იმყოფებოდა, თავისი ყვირილით იმდენად გამაღიზიანებლად მოქმედებდა როჯერზე, რომ მან მოთმინება დაკარგა და ერთ-ერთ მათგანს შეაფურთხა. შემდეგ უოტერსმა გამოაცხადა: „ვინაიდან საკუთარ სიმღერებს ვეღარ ვუკრავთ, აი ამ მუსიკის თანხლებით შინ წავიდეთ“. დევიდ გილმორი ინციდენტით გაღიზიანებული იყო და სცენა დატოვა. ბლუზის სამოყვარულო ჩანაწერი ბუტლეგურ ჩანაწერებშია შეტანილი.

### Overture
„Overture“ არის ფილმისთვის „პინკ ფლოიდი: კედელი“ დაწერილი შესავალი. უცნობია, ჩაწერილა თუ არა იგი ოდესმე. მაგრამ ჩანაფიქრზე უარი თქვეს. მიუხედავად ამისა, 2014 წელს ცნობილი გახდა, რომ ჯგუფის ახალი ალბომი *The Endless River* ეფუძნებოდა ამ სესიებს. ნიკ მეისონმა და დევიდ გილმორმა განმარტეს, რომ გამოყენებული იქნებოდა მხოლოდ მცირე ნაწილი.

## იხილეთ აგრეთვე
**The Man* and *The Journey*
*პინკ ფლოიდის ბუტლეგური ჩანაწერები
*პინკ ფლოიდის მიერ ჩაწერილი სიმღერების სია

## სქოლიო 
გამოუცემელი
*
კატეგორია:გამოუცემელი სიმღერები